**PÁLYÁZATI KIÍRÁS**

 **Bugyi Nagyközség Önkormányzata a 2021/2022-es tanévre kiírja a**

***Szociális ösztöndíjpályázatot*
Felsőoktatási hallgatók számára**

A pályázatra azok a Bugyi Nagyközség területén állandó lakóhellyel rendelkező felsőfokú (egyetemi, főiskolai) tanulmányokat folytató hallgatók jelentkezhetnek, akik megfelelnek a következő együttes feltételeknek:

- felsőfokú oktatási intézmény nappali tagozaton első alapképzésben vesz részt illetve ilyen irányú képzésre felvételt nyert,

 - szociálisan hátrányos helyzetű,

 - 25. életévét még nem töltötte be.

Szociálisan hátrányos helyzetűnek tekinthető az a hallgató, akinek családjában az egy főre jutó havi jövedelem az öregségi nyugdíj mindenkori legkisebb összegének 300%-át (2021.-ben 85.500.- Ft/fő/hó) nem haladja meg.

A meghatározott jövedelemhatártól méltányosságból az alábbi esetekben el lehet térni: Ha a pályázó

 a) árva vagy félárva,

 b) szülője/gondviselője nyugdíjas

 c) családjában élő eltartottak száma 3 vagy annál több

 d) gyermeke van

e) valamilyen krónikus betegségben szenved vagy családjában folyamatos ellátást igénylő beteg van

f) e rendelet 4.§ (2) bekezdésében meghatározott rendkívüli élethelyzetbe került

**Az elbírálás folyamatának részét képezi a Szociális és Jóléti Bizottság által a pályázó lakóhelyén elvégzett környezet-tanulmány, amelynek tapasztalatai a legnagyobb súlyt képezik az elbírálás során!**

**Pályázatok benyújtása:**

A jelentkezéseket kizárólag a pályázati adatlapon ***(szociális ellátásokhoz kérelem)***, a Polgármesteri Hivatalban, a Szociális és Jóléti Bizottsághoz címezve (2347, Bugyi, Beleznay tér 1.) a pályázó által aláírva ***egy példányban*** kell benyújtani személyesen vagy postai úton.

A pályázati adatlap beszerezhető: [www.bugyi.hu](http://www.bugyi.hu) oldalról illetve Gál Andrea pénzügyi előadótól.

***A pályázathoz csatolni kell:***

- a felsőfokú oktatási intézmény eredeti igazolását a hallgatói jogviszonyról illetve, hogy nappali tagozaton, alapképzésben folytat tanulmányokat

 - jövedelemnyilatkozatot\*

 - A pályázati adatlap III. pontjában (Szociális körülményekre vonatkozó adatok) meghatározott feltételekről nyilatkozatot/igazolást

\*A kérelmező által benyújtott jövedelemnyilatkozathoz minden esetben csatolni kell a jövedelem valódiságát igazoló iratokat. Ezek különösen:

* munkáltató által kiadott kereseti igazolás,
* rendszeres pénzellátásokról az azt megalapozó határozat vagy a kifizetésről szóló igazolás (pl. nyugdíjösszesítő)
* egyéb jövedelmeknél az azokat megalapozó határozat, vagy kifizetési bizonylat, igazolás, szerződés,
* mezőgazdasági jövedelmekből származó jövedelmi igazolás
* adóbevallás vagy annak hiteles másolata

 Egyedülálló kérelmező esetében igazolni kell továbbá:

* a válás tényét: anyakönyvi kivonatra történt bejegyzéssel, vagy válóperi végzéssel,
* a házasság felbontás iránti kérelem beadását: az ügy peres számával
* külön (azaz más címen) lakás tényét: az új lakcímre vonatkozó büntetőjogi felelősséggel tett nyilatkozattal.

Amennyiben a kérelmező aktív korú és rendszeres jövedelemmel nem rendelkezik, csatolnia kell az illetékes munkaügyi központ igazolását a munkanélküliség tényének regisztrálásáról.

**A pályázat benyújtási, illetve postára adási határideje:**

**2021. október 31.**

A határidőn túl benyújtott, illetve hiányos pályázatokat az elbírálásból kizártnak kell tekinteni.

**Az ösztöndíj időtartama:** 10 hónap, azaz két egymást követő tanulmányi félév. A második félévre vonatkozó támogatás csak akkor folyósítható, ha az iskola igazolja, hogy a hallgató a második tanulmányi félévre is beiratkozott

A pályázó a felsőoktatásról szóló 1993. évi LXXX. törvényben (85. §) meghatározott képzési időn túl legfeljebb további két megkezdett félévig részesülhet a támogatásban.
**Az ösztöndíj összege:** havi 6.500.- Ft.

**Nem részesülhet támogatásban** az,

 a) akinek szünetel a hallgatói jogviszonya,

 b) külföldi intézménynél hallgatói jogviszonyban áll,

 c) aki a felsőoktatásról szóló 1993. évi LXXX. Törvényben (85.§) meghatározott képzési időn túl folytatja tanulmányait.

**Pályázatok elbírálása:** a pályázatokat Bugyi Nagyközség Önkormányzatának Szociális és Jóléti Bizottsága bírálja el. A döntés ellen a pályázó a Képviselő-testülethez fellebbezhet.

 A pályázat eredménye nyilvános, a pályázó pályázata benyújtásával hozzájárul a pályázat eredményének, illetve a pályázáskor rendelkezésre bocsátott személyes adatainak az azonosítás célja érdekében szükséges mértékű nyilvánosságra hozatalához.

Az a pályázó, aki pályázatában valótlan tényt állított, illetve hamis adatot, igazolást szolgáltatott, köteles a részére folyósított ösztöndíjat azonnali hatállyal visszafizetni. Az ilyen pályázót a további pályázati eljárásból kizártnak kell tekinteni.
A pályázati felhívás Bugyi Nagyközség Önkormányzata a szociális ellátásokról és a gyermekvédelem helyi szabályairól szóló 1/2006. (II. 13.) számú rendelete alapján kerül kiírásra.

Bugyi, 2021. augusztus 18.

**Bugyi Nagyközség Önkormányzatának Képviselő-testülete**